Jens Joel (S), 2022-06-07:
Tak for det, formand.
Der er ingen tvivl om, at kompetente, kærlige og dygtige voksne er noget af det allermest værdifulde for vores unger, når de går i daginstitution, og det er jo måske lidt utaknemligt at være den tredje socialdemokrat på scenen, for det er sådan lidt svært at sige noget, der ikke er blevet sagt, men som den ene minister sagde, er det jo i hvert fald ikke sådan, at alle kan passe børn.
Min søster kan, og det er ikke, fordi hun snart skal have et, for det skal hun nemlig, men det er jo også, fordi hun er en både stolt og dygtig pædagog, og det er jeg rigtig glad for, og jeg vil også sige, at jeg er rigtig glad for, at jeg, når jeg afleverer mine unger i Nordbyen i Aarhus, så mødes af nogle voksne, som helt åbenlyst kan inspirere, udvikle og tage vare om mine børn, og som i øvrigt nogle gange også, selv om det trods alt er mine børn, lærer mig nogle tricks til, hvordan man faktisk kan se og anerkende sit barn, og hvordan man kan være med til at udvikle det, som man kan tage med hjem i bagagen og bruge.
Og på den måde kan vi jo heldigvis lære af hinanden, men først og fremmest er jeg glad for, at der hver dag er dygtige voksne omkring mine børn i de timer, hvor jeg selv bruger mit krudt på arbejde.
Så der er ingen tvivl om, at det er afgørende, at vi får flere pædagoger og flere pædagogisk uddannede, for det er selvfølgelig også vigtigt at have de pædagogiske assistenter inde i billedet, og at vi i det hele taget, når vi skruer op for antallet af voksne omkring vores børn og unge, også har en ambition om, at vi skruer op for andelen af uddannede, altså kompetente voksne.
Og det er jo ikke for at sige, at en pædagogmedhjælper ikke kan være rigtig dygtig, for jeg har jo også oplevet, at mine unger har været rigtig glade for nogle af pædagogmedhjælperne, men jeg tror, jeg er meget enig i det, som også flere andre ordførere har sagt om de pædagogmedhjælpere, som så faktisk har en rigtig god erfaring, og som har været i det i nogle år, nemlig om vi ikke også skulle give dem en teoretisk rygsæk.
Skulle de ikke have muligheden for at tage en pædagogisk assistentuddannelse eller for den sags skyld en meritpædagoguddannelse?
Det tror jeg vi kan få meget ud af.
Men hvad er det, der skal til?
Hvorfor vil man gerne være pædagog?
Det er, fordi man gerne vil være noget for nogle børn, og hvis man oplever, at det kan man ikke, fordi man hver dag ikke kan levere det, der egentlig var meningen, altså at opdrage, som man er uddannet til, så mister man selvfølgelig arbejdsglæden.
Det går ud over arbejdsmiljøet, og derfor er det vigtigt, at man laver en ramme.
Som undervisningsministeren sagde, er det, selv om det kan lyde kontraintuitivt, at man for at løse rekrutteringsudfordringen stiller flere penge til rådighed, selvfølgelig langsigtet en del af det.
Der skal simpelt hen være en fornemmelse af, at det ikke bare bliver prioriteret politisk, men at der også er kollegaer nok til, at man faktisk kan lykkes med det, man skal.
Derfor er minimumsnormeringsaftalen rigtig vigtig, og derfor er jeg egentlig også lidt ked af, at vi ikke har fået en aftale for det, vi har kaldt velfærdsloven, for nemlig at sikre, at når der er flere børn og flere ældre, skal pengene også følge med, men det er i hvert fald vigtigt, at der bliver mulighed for at rekruttere flere.
Så er der det med, at uddannelser skal være af god kvalitet – det har uddannelsesministeren talt om – og at de skal være i hele landet.
Det skal være sådan, at der er adgang til det, også ude i landet, jo ikke sådan på hvert et gadehjørne, for det går ud over kvaliteten, men så langt ud, som man overhovedet kan komme, for at sikre, at de unge mennesker, som søger uddannelsen, også har mulighed for at tage den, selv om de bor lidt uden for de større byer.
Merit er der flere der har nævnt som et vigtigt redskab.
Det tror jeg i virkeligheden vi kun kan sige for lidt.
Og det lyder måske sådan lidt paradoksalt, men de havde simpelt hen sagt, at de kunne få flere til at få fuldtid, ved at man havde 3 dage om ugen fra kl. 7-17, en dag om ugen fra kl. 7-14.30, og så havde man en fridag.
Og i virkeligheden havde det gjort, at nogle havde sagt ja tak til at gå op i tid, fordi de fik en ugentlig fridag og på en eller anden måde følte, at de fik en bedre work-life-balance.
Så havde de selvfølgelig nogle lange vagter nogle gange, og det betød jo så også, at der i hele åbningstiden var den samme pædagog til stede.
Så der var en tovholder, som både havde været der, når børnene blev afleveret, og igennem aktiviteterne, og også når børnene blev hentet igen, til lige at tage en snak med forældrene om, hvad der var gået godt og skidt, og det havde de i virkeligheden oplevet som en kvalitativ forbedring i deres arbejdsdag.
Og det er jo ikke noget, der er tvunget, men hvis man i øvrigt kan få det til at hænge sammen med sit øvrige privatliv, og hvornår man selv skal hente sine unger, så har det i virkeligheden givet en mulighed for, at flere har kunnet gå op i fuld tid, og nogle af alle de der diskussioner skal man jo have ude lokalt.
Man skal sikre, at man faktisk får vendt hver en sten for at få alle dem, der er på feltet, alle dem, der er dygtige, til at blive der eller til at gå op i tid, og så skal vi selvfølgelig sikre, at der er nogle flere, der kommer ind ad fordøren.
Jeg beklager.
Det er et forslag til vedtagelse på vegne af Socialdemokratiet, Venstre, SF, Enhedslisten og Det Konservative Folkeparti, og det lyder: Forslag til vedtagelse
Folketinget finder det afgørende, at der landet over sikres kvalificeret pædagogisk personale med viden om børns trivsel, udvikling og læring, og at ansvaret herfor skal løftes på tværs af institutioner, uddannelsessteder, kommuner og Folketing.
Et godt arbejdsmiljø er en del af løsningen, og Folketinget konstaterer, at de flere kollegaer, det er muligt at ansætte de kommende år, vil bidrage positivt til arbejdsmiljøet og dermed til den løbende fastholdelse og rekruttering.
Samtidig finder Folketinget, at det er vigtigt med stærke og attraktive pædagogiske uddannelser på området, som kan tiltrække studerende og elever, og som kan uddanne ufaglærte medhjælpere, der allerede har erfaring.«